ખેડા જિલ્લામાં ૧૩૫૫ ઉપરાંત પ્રાથમિક શાળાઓ આવેલી છે. આ શાળાઓમાં ૮ હજારથી વધુ શિક્ષકો ફરજ બજાવે છે. શાળાઓમાં તા. ૧૧ જૂનથી નવા શૈક્ષણિ કાર્યનો પ્રારંભ થયો હતો. અને તા. ૧૪-૧૫ જૂન સરકારી શાળાઓમાં પ્રવેશોત્સવ અને કન્યા કેળવણી મહોત્સવ પણ ઉજવાયો હતો. જિલ્લામાં શૈક્ષણિક સ્તરમાં સુધારો થાય અને બાળકો અભ્યાસમાં નબળા ન રહે તેમજ અન્ય પ્રવૃતિમાં પણ અગ્રેસર રહે તે માટે શાળાઓમાં વિવિધ રચનાત્મક પ્રવૃતિઓ કરવામાં આવે છે. પરંતુ શિક્ષકો દ્વારા ચાલુ શૈક્ષણિક કાર્ય દરમિયાન મોબાઇલ પર વાતો તેમજ વર્ગખંડમાં સોશ્યલ મીડિયામાં વ્યસ્ત રહેતા હોવાથી તેની સીધી અસર શાળાના વિદ્યાર્થીઓના અભ્યાસ પર પડે છે. તેવી ફરિયાદ ઉઠી હતી. આ બાબતે તપાસ કરતાં શાળામાં શૈક્ષણિક કાર્ય દરમિયાન મોબાઇલ ફોન વાપરે છે તેવું પણ પ્રકાશમાં આવ્યું હતું. જેથી શિક્ષણ વિભાગના પરિપત્ર મુજબ જિલ્લા પ્રાથમિક શિક્ષણાધિકારીએ શાળામાં ચાલુ શૈક્ષણિક કાર્ય દરમિયાન શિક્ષકો મોબાઇલ ફોન વાપરવા પર પ્રતિબંધ અંગેનો આદેશ કર્યો હતો. શિક્ષકો મોબાઇલ ફોનનો ઉપયોગ રિષેશ સમય દરમિયાન કરી શકશે. આ બાબતે શિક્ષણ વિભાગની નિરીક્ષણ ટીમ દ્વારા શાળાઓમાં તપાસ પણ હાથ ધરાશે.